## El Consell autoritza la contractació del servici d’alimentació per a pacients ingressats en hospitals públics de la Comunitat Valenciana

*** La finalitat és garantir als pacients una alimentació saludable d’acord amb criteris de seguretat alimentària i de sostenibilitat
* El servici inclou els controls de qualitat, l’adquisició i preparació dels menjars i el seu transport**

El Consell ha autoritzat la contractació del servici d’alimentació per a pacients ingressats en els hospitals públics de la Comunitat Valenciana. En concret, per a pacients dels centres dependents de la Conselleria de Sanitat, així com dels consorcis Hospital General de València i de l’Hospital Provincial de Castelló.

La finalitat és garantir una alimentació adequada i saludable als pacients durant la seua estada hospitalària, atenent més criteris de seguretat alimentària i de sostenibilitat. Durant un ingrés hospitalari, s’oferix a la persona un servici de pensió integral que inclou desdejuni, dinar, berenar i sopar, elaborat seguint estrictes controls de qualitat i seguretat alimentària. De fet, anualment se servixen prop de 2.700.000 pensions en els centres hospitalaris.

El valor estimat del contracte ascendix a 271,1 milions d’euros i té un termini de duració de dos anys, amb possibilitat de pròrroga fins a 36 mesos més. L’expedient de contractació s’ha dividit en 23 lots per a cobrir la totalitat els hospitals públics dels diferents departaments de salut.

El contracte inclou l’adquisició i subministrament de matèries primeres i dels productes necessaris per a la prestació del servici; el control de qualitat dels productes adquirits a la recepció de la mercaderia en cuina; l’emmagatzematge de tots els productes, peribles o no, en condicions de seguretat i higiene; i la producció dels menjars.

Així mateix, l’empresa haurà de fer-se càrrec del transport fins al centre sanitari, en el cas que siga necessari, de l’emplatat de les safates, el transport de les safates fins a les habitacions i la recollida una vegada ja s’han servit, la llavada de les safates i resta d’utensilis, el manteniment de les instal·lacions, així com de la implantació d’un sistema de gestió de dietes i la integració en els sistemes d’informació del centre hospitalari corresponent.

Fecha: 14/10/2025